als_Latn dik_Latn sag_Latn
“Mastroiane” e kanë quajtur Angela Angelica Bushatin dhe ajo e ka arkivuar si një ndër komplimentet më të bukura që i kanë bërë për stilin. E ngecur mes viteve ‘70, pamja e jashtme e Angelës të kujton filmat klasikë të kësaj periudhe. Madje krejt mënyra e saj të jetuarit nuk ka fort lidhje as me vendlindjen e saj e as me kohën në të cilën jeton.
Emri im është Angela, ndërsa i dyti Angelica, i cili është emri i pagëzimit. Shumë njerëz më thërrasin Angela Angelica. Disa të tjerë e ngatërrojnë duke e shkruar me “xh”, të tjerë dyshojnë mbi vërtetësinë e tij. Ja që ky është emri im origjinal!”
Kur prezantimi me një personazh nis në një mënyrë kaq të veçantë, pritet që gjithçka që vjen më pas do të jetë po kaq interesante. Angela Angelica nuk zhgënjen as në këtë pikë. Ka një stil jetese krejt ndryshe nga mënyra shqiptare e të jetuarit. “Prej një viti jetoj në Zvicër, pasi fitova të drejtën për të studiuar në Universitetin e Gjenevës në degën Educational Sciences, që merret kryesisht me problematikat e zhvillimit të njeriut në sajë të edukimit. Është një degë e lidhur me psikologjinë konjitive. Fotografia, piktura dhe kinematografia janë ndër artet që më tërheqin me tepër. Kam fatin të jetoj përballë Katedrales së Gjenevës e ajo zonë është gjithmonë e gjallë, e mbushur me njerëz, me dyqane, restorante, muze, klube dhe kinema. Gjithmonë ndodh diçka në këtë zonë. Të rastis madje të shohësh edhe filma që xhirohen poshtë dritares tënde. Çdo natë, rreth orës 22:00, para se të flemë, mblidhemi në të ashtuquajturin “Tea Time Chatting”, ku diskutojmë gjatë orarit të çajit. Shpesh e thyej ritualin e çajit duke dalë me miq për t’u argëtuar. Shkojmë nëpër lokale ku ka projeksione filmash apo grupe xhazi”.
Si mund të jetë stili i veshjes i një 19-vjeçareje që bën këtë lloj jete? Diçka ndryshe nga moshataret e saj që jetojnë në Tiranë duhet ta ketë patjetër.
Angela Angelica ka qenë e prirur për të bërë këtë jetë, sepse është rritur në një familje që ndryshon shumë nga ato tradicionalet shqiptare. “Mbaj mend momente nga fëmijëria, kur gjyshja më krihte flokët e më tregonte për Liceun Francez, ku ka studiuar. Më thoshte që në lice vajzat mbanin bereta e kishin krehje flokësh të rregullta, si Shirley Temple. Në fotografitë e dasmës, gjyshja ime shfaqet si një nuse e pazakontë, e veshur me kostum të bardhë dhe me një beretë të vogël me rrjetë. Nga ana tjetër, mami ka qenë gjithmonë admiruese e aktoreve Joan Collins, Sophia Loren, Catherine Deneuve. Gjyshja dhe mami më kultivuan një dashuri të madhe për stilin vintage”. E ndikuar nga shijet e prindërve, e rritur mes filmave klasikë ndërkohë që moshataret e saj adhuronin Britney Spears, Angela pati të tjera modele në jetë. “Mbaj mend kur shtrihesha mes prindërve në krevatin e tyre dhe shihnim filma pafund. Kujtoj sekuenca filmash si ‘Otto e Mezzo’, ‘Giulietta degli Spiriti’, ‘Ladri di Biciclette’, ‘Doctor Zhivago’, ‘Wild Strawberries’, ‘Blanc et Rouge’, ‘Cinema paradiso’ etj. Janë momente që më kanë ngelur në kujtesë dhe që ndikuan në formimin e një imazhi, një stili, që më vonë e kam përpunuar duke i shtuar diçka nga vetja”.
Pak e nga pak, stili i saj konkretizohet, veçanërisht kur tregon se vitet e preferuara të modës dhe të kinematografisë i përkasin viteve ‘60-‘70. Nga fotot e publikuara në faqen e saj në Facebook, veçohet menjëherë nga grupi i mikeshave të tjera me të cilat ka dalë në foto. Pamja e saj herë të kujton aktoren Brigitte Bardot në këngën “Bonnie and Clyde” e herë Diane Keaton-in në filmin “Annie Hall”. “Diane Keaton-i më pëlqen shumë. Më vjen mirë që mendoni që kam një stil të ngjashëm me të. Në fakt, e kam vënë re këtë gjë pasi pashë filmin ‘Annie Hall’ me Woody Allen dhe Diane Keaton”. Përsëri Angela këmbëngul se nuk është ajo muza e saj e frymëzimit. “Nuk kam pasur asnjëherë një idhull dhe nuk besoj se do të kem. Jam ndikuar shumë nga gjyshet për sa i përket finesës dhe thjeshtësisë; nga babi për pastërtinë, rregullin dhe klasin; nga mami kam trashëguar antikonformizmin, idenë e të qenit gjithmonë ndryshe. Ka pasur periudha që dilnin disa fustane në modë edhe i blinin të gjitha moshataret e mia, vetëm ngjyrat ndryshonin. Ishte një formë turmëzimi që s’më pëlqente”. Angela është padyshim jashtë çdo lloj turmëzimi, të paktën jo të tendencave të fundit, që pasqyrohen në vitrinat e butikëve në Tiranë e që më pas përhapen në masë. “Nuk jam e prirur ndaj firmave apo ndonjë rryme të caktuar. Me veshjet e mia kam një lidhje dashurie. Përpiqem t’i shmangem të zakonshmes”.
Si përfundim? “Le ta quajmë Angela Style”, thotë Angela Angelica.
Komplimenti më i bukur për stilin
Më ka pëlqyer vërtet kur një miku im më thirri: “O mastroiane!”
Shprehjet e preferuara fashion
- Vetëm mendjet e mëdha mund t'ia lejojnë vetes një stil të thjeshtë.
- Xhinset përfaqësojnë demokracinë në modë
Kurrë
Stili që nuk më përshtatet fare është stili punk. Nuk do vishja kurrë peliçe me gëzof kafshësh.
Të veshurat më keq
Britney Spears, Kesha, Zajmina Vasjari.
Info fashion
Do të sugjeroja polyvore.com apo lookbook.nu. “Vogue”, “Elle” dhe “Harper’s Bazaar” mbeten gjithsesi ndër të preferuarat.
Vitet e preferuara fashion
Do veçoja vitet ‘60-’70, si një periudhë që karakterizohet nga ndryshime e risi të mëdha në shumë fusha. Fustanet me format baby doll apo fundet e shkurtra dhe të ngushta shoqëroheshin me swing. T-shirt-et dhe xhinset ishin promotorët e të ashtuquajturës lëvizje “unisex”.
Stilisti i preferuar
Hermes dhe Louis Vuitton, sepse janë klasikë të përjetshëm. Me pëlqejnë veshjet haute couture të stilistëve Alexander McQueen apo Elie Saab.
Kostumet e preferuara të personazheve të filmave
Më ka mahnitur fustani i kuq i aktores Julia Roberts te “Pretty Woman” apo stili i Romy Schneider-it tek “L’enfer”, Ana Karinna tek “Vivre sa vie”, Anouk Aimee dhe Anita Ekberg tek “La Dolce Vita” etj.
Fashion icon-i i së ardhmes
Coco Rocha.
Të veshurat më bukur
Diane Kruger, Natalie Portman, Julia Roberts, Gwyneth Paltrow, Kate Moss, Ajola Xoxa, Ema Andrea.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn min_Latn hne_Deva als_Latn als_Latn als_Latn als_Latn als_Latn als_Latn als_Latn als_Latn bug_Latn als_Latn zho_Hans